CELEX: 32020D0136
Language: mt
Date: 2020-01-22 00:00:00
Title: Deċiżjoni (UE) 2020/136 tal-Bank Ċentrali Ewropew tat-22 ta’ Jannar 2020 dwar il-ħlas tal-kapital tal-Bank Ċentrali Ewropew mill-banek ċentrali nazzjonali li mhumiex fiż-żona tal-euro u li tirrevoka d-Deċiżjoni (UE) 2019/48 (BĊE/2020/2)

1.2.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  LI 27/1
               
            
         DEĊIŻJONI (UE) 2020/136 TAL-BANK ĊENTRALI EWROPEW
         tat-22 ta’ Jannar 2020
         dwar il-ħlas tal-kapital tal-Bank Ċentrali Ewropew mill-banek ċentrali nazzjonali li mhumiex fiż-żona tal-euro u li tirrevoka d-Deċiżjoni (UE) 2019/48 (BĊE/2020/2)
         IL-KUNSILL ĠENERALI TAL-BANK ĊENTRALI EWROPEW,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra l-Istatut tas-Sistema Ewropea ta’ Banek Ċentrali u tal-Bank Ċentrali Ewropew, u b’mod partikolari l-Artikolu 47 tiegħu,
         Billi:
         
                     (1)
                  
                  
                     L-Artikolu 47 tal-Istatut tas-Sistema Ewropea ta’ Banek Ċentrali u tal-Bank Ċentrali Ewropew (minn hawn ’il quddiem l-“Istatut tas-SEBĊ”) jistipula illi l-banek ċentrali nazzjonali tal-Istati Membri b’deroga (minn hawn ’il quddiem “BĊNi li mhumiex fiż-żona tal-euro”) m’għandhomx għalfejn iħallsu l-kapital sottoskritt tagħhom ħlief jekk il-Kunsill Ġenerali tal-Bank Ċentrali Ewropew (BĊE), li jaġixxi b’maġġoranza li tirrappreżenta mill-inqas żewġ terzi mill-kapital sottoskritt tal-BĊE u mill-inqas nofs l-azzjonisti, jiddeċiedi li perċentwal minimu għandu jitħallas bħala kontribut għall-ispejjeż operattivi tal-BĊE.
                  
               
                     (2)
                  
                  
                     L-Artikolu 1 tad-Deċiżjoni (UE) 2019/48 tal-Bank Ċentrali Ewropew (BĊE/2018/32) (1) jipprovdi li kull BĊN li mhuwiex fiż-żona tal-euro għandu jħallas 3,75 % tas-sehem tiegħu fil-kapital sottoskritt tal-BĊE b’effett mill-1 ta’ Jannar 2019.
                  
               
                     (3)
                  
                  
                     Fid-29 ta’ Marzu 2017, ir-Renju Unit tal-Gran Brittanja u l-Irlanda ta’ Fuq (ir-“Renju Unit”) issottometta n-notifika tiegħu dwar l-intenzjoni tiegħu li joħroġ mill-Unjoni Ewropea skont l-Artikolu 50 tat-Trattat dwar l-Unjoni Ewropea. It-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea mhux se jibqgħu japplikaw għar-Renju Unit mid-data wara d-data msemmija fl-Artikolu 1(1) tad-Deċiżjoni (UE) 2019/1810 tal-Kunsill Ewropew (2). Mal-ħruġ tar-Renju Unit mill-Unjoni Ewropea, il-Bank of England (BoE) ma jibqax ikun bank ċentrali nazzjonali ta’ Stat Membru u membru tas-Sistema Ewropea ta’ Banek Ċentrali. Id-Deċiżjoni (UE) 2020/137 tal-Bank Ċentrali Ewropew (BĊE/2020/3) (3) tipprovdi għall-aġġustament tal-iskema għas-sottoskrizzjoni għall-kapital tal-BĊE (iktar ’il quddiem l-“iskema tal-kapital”) skont l-Artikolu 29.3 u l-Artikolu 29.4 tal-Istatut tas-SEBĊ u tistabbilixxi b’effett mill-1 ta’ Frar 2020 il-ponderazzjonijiet il-ġodda allokati lill-banek ċentrali nazzjonali fl-iskema tal-kapital aġġustata (iktar ’il quddiem il-“ponderazzjonijiet tal-iskema tal-kapital”).
                  
               
                     (4)
                  
                  
                     L-aġġustament tal-iskema tal-kapital tal-BĊE ikkawżat mill-fatt li l-BoE mhux ser jibqa’ bank ċentrali nazzjonali ta’ Stat Membru jeżiġi l-adozzjoni ta’ deċiżjoni ġdida tal-BĊE, li, mid-data tal-applikazzjoni tagħha, tirrevoka d-Deċiżjoni (UE) 2019/48 (BĊE/2018/32) u tiddetermina l-perċentwal tal-kapital sottoskritt tal-BĊE li l-BĊNi li mhumiex fiż-żona tal-euro huma obbligati jħallsu b’effett mill-1 ta’ Frar 2020.
                  
               ADOTTA DIN ID-DEĊIŻJONI:
         
            Artikolu 1
            Ammont u forma ta’ kapital sottoskritt u mħallas
            Kull BĊN li mhuwiex fiż-żona tal-euro għandu jħallas 3,75 % ta’ sehmu fil-kapital sottoskritt tal-BĊE b’effett mill-1 ta’ Frar 2020. Meta jitqiesu l-ponderazzjonijiet il-ġodda fl-iskema tal-kapital stipulati fl-Artikolu 2 tad-Deċiżjoni (UE) 2020/2020/137 (BĊE/2020/3), kull BĊN li mhux fiż-żona tal-euro għandu jkollu kapital totali sottoskritt u mħallas tal-ammonti murija ħdejn ismu fit-tabella li ġejja:
            
                        (f’EUR)
                     
                  
                        BĊN li mhuwiex fiż-żona tal-euro
                     
                     
                        Kapital sottoskritt fl-1 ta’ Frar 2020
                     
                     
                        Kapital imħallas fl-1 ta’ Frar 2020
                     
                  
                        Българска народна банка
                        (Bank Nazzjonali Bulgaru)
                     
                     
                        106 431 469,51 
                     
                     
                        3 991 180,11 
                     
                  
                        Česká národní banka
                     
                     
                        203 445 182,87 
                     
                     
                        7 629 194,36 
                     
                  
                        Danmarks Nationalbank
                     
                     
                        190 422 699,36 
                     
                     
                        7 140 851,23 
                     
                  
                        Hrvatska narodna banka
                     
                     
                        71 390 921,62 
                     
                     
                        2 677 159,56 
                     
                  
                        Magyar Nemzeti Bank
                     
                     
                        167 657 709,49 
                     
                     
                        6 287 164,11 
                     
                  
                        Narodowy Bank Polski
                     
                     
                        653 126 801,54 
                     
                     
                        24 492 255,06 
                     
                  
                        Banca Naţională a României
                     
                     
                        306 228 624,99 
                     
                     
                        11 483 573,44 
                     
                  
                        Sveriges Riksbank
                     
                     
                        322 476 960,60 
                     
                     
                        12 092 886,02 
                     
                  
         
            Artikolu 2
            Aġġustament tal-kapital imħallas
            
               1.   Minħabba li kull BĊN li mhuwiex fiż-żona tal-euro diġà ħallas 3,75 % tas-sehem tiegħu fil-kapital sottoskritt tal-BĊE kif applikabbli fil-31 ta’ Jannar 2020 taħt id-Deċiżjoni (UE) 2019/48 (BĊE/2018/32), kull wieħed minnhom għandu jittrasferixxi ammont addizzjonali lill-BĊE, sabiex jasal għall-ammonti murija fit-tielet kolonna tat-tabella fl-Artikolu 1.
            
            
               2.   It-trasferimenti kollha li jsiru skont dan l-Artikolu għandhom isiru skont id-Deċiżjoni (UE) 2020/139 tal-Bank Ċentrali Ewropew (BĊE/2020/5) (4).
            
         
         
            Artikolu 3
            Revoka
            
               1.   Din id-Deċiżjoni għandha tidħol fis-seħħ fl-1 ta’ Frar 2020.
            
            
               2.   Id-Deċiżjoni (UE) 2019/48 (BĊE/2018/32) hija rrevokata b’effett mill-1 ta’ Frar 2020.
            
            
               3.   Ir-referenzi għad-Deċiżjoni (UE) 2019/48 (BĊE/2018/32) għandhom jiġu interpretati bħala referenzi għal din id-Deċiżjoni.
            
         
         
            Magħmul fi Frankfurt am Main, it-22 ta’ Jannar 2020.
            
               
                  Il-President tal-BĊE
               
               Christine LAGARDE
            
         
         
            (1)  Id-Deċiżjoni (UE) 2019/48 tal-Bank Ċentrali Ewropew tat-30 ta’ Novembru 2018 dwar il-ħlas tal-kapital tal-Bank Ċentrali Ewropew mill-banek ċentrali nazzjonali li mhumiex fiż-żona tal-euro u li tirrevoka d-Deċiżjoni BĊE/2013/31 (BĊE/2018/32) (ĠU L 9, 11.1.2019, p. 196).
         
            (2)  Id-Deċiżjoni tal-Kunsill Ewropew (UE) 2019/1810 meħuda bi qbil mar-Renju Unit tad-29 ta’ Ottubru 2019 li testendi l-perijodu taħt l-Artikolu 50(3) TUE (ĠU L 278 l, 30.10.2019, p. 1).
         
            (3)  Id-Deċiżjoni (UE) 2020/137 tal-Bank Ċentrali Ewropew tat-22 ta’ Jannar 2020 dwar l-ishma perċentwali tal-banek ċentrali nazzjonali fl-iskema għas-sottoskrizzjoni tal-kapital tal-Bank Ċentrali Ewropew u li tirrevoka d-Deċiżjoni (UE) 2019/43 (BĊE/2020/3) (ara l-paġna 4 ta’ dan il-Ġurnal Uffiċjali).
         
            (4)  Id-Deċiżjoni (UE) 2020/139 tal-Bank Ċentrali Ewropew tat-22 ta’ Jannar 2020 li tistabbilixxi t-termini u l-kundizzjonijiet għat-trasferimenti tal-ishma tal-kapital tal-Bank Ċentrali Ewropew bejn il-banek ċentrali nazzjonali u għall-aġġustament tal-kapital imħallas u li tirrevoka d-Deċiżjoni (UE) 2019/45 (BĊE/2020/5) (ara l-paġna 9 ta’ dan il-Ġurnal Uffiċjali).